《和御制祀后土》
宋代·寇准

临晋迎清跸，灵坛备克禋。
荐诚祠后土，求福为蒸民。
展义王猷远，推恩庆赐均。
千官陪汉祀，万国奉虞巡。
仗卫明初日，郊原丽上春。
花飞函谷路，柳暗大阳津。
宿麦深藏雉，柔桑远映人。
河流回二陕，山势壮三秦。
箫鼓闻睢上，旌旗过渭滨。
天声惊远野，兵气慑边邻。
在镐皇欢洽，横汾睿藻新。
周南惭滞迹，空想属车尘。

作者简介：莱国忠愍公寇准（961-1023），字平仲。汉族，华州下邽(今陕西渭南）人。北宋政治家﹑诗人。太平兴国五年进士，授大理评事，知归州巴东、大名府成安县。天禧元年，改山南东道节度使，再起为相（中书侍郎兼吏部尚书、同平章事、景灵宫使）。天圣元年 (1023) 九月，又贬寇准衡州司马，是时寇准病笃，诏至，抱病赴衡州（今衡阳）任，病故于竹榻之上，妻子宋氏奏乞归葬故里。皇佑四年，诏翰林学士孙抃撰神道碑，帝为篆其首曰“旌忠”。寇准善诗能文，七绝尤有韵味，今传《寇忠愍诗集》三卷。